杨基
赠许白云
白云老翁乐且贫，眼如紫电炯有神。
麻衣纸扇趿两屐，头戴一幅东坡巾。
清晨扣户走过我，谓我旧是诸侯宾。
入门长揖肆雄辩，动引四代卑先秦。
初疑傲睨意肮脏，稍久渐觉情真淳。
从兹兴至每一到，不问风雨并昏晨。
矫如野鹿不受絷，去不可挽送乃嗔。
我来杜曲少朋旧，一境二姓唯朱陈。
租征税迫夜继日，未暇与我谈逡巡。
荒村不意得此老，洗我三斗胸中尘。
我时信口答所问，怪我出语多惊人。
翁年耳顺学不倦，片言有益书诸绅。
我惭习懒竟成癖，日影照腹脚未伸。
起来巾栉不自理，一饭且饱南湖莼。
诸生幼弱学久废，数字费我言谆谆。
翁来相对辄太息，谓可馆阁胡沉沦。
人生富贵等泡幻，达何可喜穷何颦。
纷纷道路饿死骨，半是台省公侯身。
庞公未为无所遗，夫妇白首襄阳民。
翁闻我语乃大噱，呼我共醉华阳春。
正须狎昵到鸥鹭，何必影像图麒麟。
秦淮雨过秋水碧，中有一尺黄金鳞。
明朝买鱼期再酌，我自掇拾山中薪。